
KIITOKSET


Lämpimät kiitokset kaikille teille, jotka olette auttaneet tämän kirjan valmistumisessa.


Iso kiitos rakkaille tyttärilleni Veeralle ja Roosalle hyvistä kommenteista. Kiitos terapeutilleni Pekka Mannerille rohkaisusta, jota ilman tätä kirjaa ei olisi syntynyt.


Suuret kiitokset teille eläkkeellä olevat poliisin työn ammattilaiset, poliisitarkastaja Seppo Aunola ja rikosylikonstaapeli Tapani Huhtala. Sain teiltä korvaamattoman tärkeitä neuvoja ja huomioita poliisin työstä. Joihinkin asioihin tosin otin tarkoituksella kirjailijan vapauden. Kiitos myös Polamkin viestintäpäällikkö Anna Bycklingille opiskeluun liittyvistä tiedoista.


Kiitos rakkaat ystäväni kärsivällisyydestä. En ole ehtinyt tavata teitä tämän projektin aikana niin usein kuin olisin halunnut. Kiitos myös kaikille teille, jotka olette olleet hengessä mukana niin kirjoituskursseilla kuin muissakin tapaamisissa.


Lukija, sinua haluan kiittää erityisesti siitä, että pitelet juuri nyt tätä kirjaa kädessäsi.










PROLOGI


Siitä ei kukaan tiennyt mitään, ja juuri siksi ihmiset puhuivat siitä paljon.


Ruoveden kunnan myytyä Lars Sonckin suunnitteleman vihreänharmaan puurakennuksen sen pihaan saapui neonkeltaisissa vaatteissa kuljeskelevia rakennustyöntekijöitä ja liuta pakettiautoja, joista purettiin erilaisia koneita, puutavaraa ja työkaluja. Pihaa kiertävä säleikköinen puuaita poistettiin ja sen tilalle rakennettiin niin jykevä muuri, että ohikulkijat eivät enää nähneet rakennuksesta kuin palan yläkertaa.


– Miksi Ruoveden kunta antoi luvan piilottaa kuuluisan arkkitehdin rakennuksen lähes näkymättömiin? ihmiset pohtivat.


Vanha rakennus, joka oli aikaisemmin toiminut keuhkotautiparantolana ja myöhemmin päiväkotina, remontoitiin nopeasti tehtaaksi. Helmikuun alussa 2021 ilmestyi työvoimatoimiston sivuille työpaikkailmoituksia, jotka vaikuttivat yhtä salaperäisiltä kuin itse laitoskin. Innokkaimmat tietoa etsivät löysivät kunnanhallituksen pöytäkirjoista päätöksen kiinteistökaupasta, mutta ostajasta, MoonNuts Oy:stä ei netistä löytynyt tietoja. Yrityshaulla oli mahdollista saada selville, että yhtiön pääomistaja ja toimitusjohtaja oli Aili Mäkilohkare.


– Kuka tämä Mäkilohkare on? Mitä tehtaassa tehdään? Miksi kaikki on niin salamyhkäistä?

Kaukosäätimen päällä oli pölyä. Aili Mäkilohkare tuijotti sitä hetken ja ajatteli irtisanoa siivoojan saman tien. Sitten hän muisti, että Muroleen mökille olisi hankala saada uutta siivoojaa. Aili tuhahti sammuttaessaan uuden 77-tuumaisen televisionsa, josta hän oli maksanut lähes viisituhatta euroa.


Toisesta kaukosäätimestä Aili himmensi huoneen valoja ja nosti taustamusiikin äänenvoimakkuutta hieman. Hän pysähtyi huoneen ison peilin äärelle ja kohotti leukaa ylemmäksi. Peilistä heijastui komea nainen, jonka kasvoilla oli jo iän tuomia ryppyjä. Tumma, puolipitkä tukka oli muotoiltu tyylikkäästi, kasvoja hoidettu säännöllisesti.


Aili veti pullukkaa mahaansa pienemmäksi. Hän sipaisi toisella kädellään silkkisen aamutakin läpi kohoavia reheviä rintojaan. Peilistä näkyvät silmät kuvastivat pohjatonta itsetyytyväisyyttä. Suun ympärillä oli juonne, joka kertoi päättäväisyydestä. Tästä rypystä Aili piti erityisesti. Siitä oli etua, ettei ollut enää lapsenkasvoinen kaunotar. Sellaisia ei otettu todesta liikemiespalavereissa eikä lääkärissä.


Ikä oli tuonut hänelle rohkeutta, mistä hän erityisesti nautti. Joku olisi sanonut, että röyhkeyttä, mutta Ailin mielestä omia puoliaan piti pitää ja niiden eteen taistella. Kaikki muu oli heikkoutta ja typeryyttä.


Ulkona oli pimeää. Isot ikkunat heijastivat sisäkuvia mustaa taustaa vasten. Keskellä huonetta, jossa hän seisoi, oli paksu oranssinpunaisissa väreissä liekehtivä persialaismatto. Kermanvärisen sohvaryhmän tyynyille oli aseteltu muutama design-tyyny ja viltti. Juhani Palmun lähes autio talvinen maisemataulu, jonka keskellä kyhjötti pieni lato, roikkui seinällä takan vieressä. Taulun värit sisälsivät ripauksen samoja sävyjä sisustuksen kanssa. Takan reunalla kohosivat mahtipontiset kynttilänjalat.


Aili kohotti kädessään olevaa lasiaan huvilalleen sekä matolleen, rantasaunalleen ja itselleen. Punaviinin vahvasti mausteinen tuoksu toi hänen mieleensä hienon ravintolan Roomassa, jossa hän oli nostellut useita lasillisia hymyillen Kaleville, mutta katsellen ruskeasilmäistä tarjoilijaa.


Hän maistoi lasistaan. Yli sata euroa pullolta maksanut Amarone della Valpolicella -viini oli tarkoitettu juhlahetkiin. Maku: roteva ja voimakas.


– Kuten minäkin, hän ajatteli ja nauroi.


Aili selasi nopeasti läpi sähköpostinsa ennen vieraan saapumista. Hän luki postejaan iltaisin viimeiseksi ja herättyään ensimmäiseksi sen lisäksi, että hän seurasi niitä myös päivällä jatkuvasti. Hänen oli saatava tietää heti, mitä postia oli tullut ja oliko hänen lähettämiinsä viesteihin vastattu.


Sähköposteissa oli viesti Kalevilta. Hän pyysi tapaamista. Marin lähettämä tieto myöhästymisestä maanantaiaamuna sai Ailin tuhahtamaan. Kunnon työvoimaa oli tosiaankin vaikea saada! Kuvitteliko tuo heitukka, että myöhästymiset vain ilmoitetaan?


Vastaus pyyntöön saada Mukapähkinät testiin eduskuntatalolle oli saanut automaattivastauksen: ”palaamme asiaan joulutauon jälkeen”.


Aiemmista posteista hänen silmiinsä pompannut vahvistus MoonNutsin uudesta sopimuksesta suurelle markettiketjulle sai hänet myhäilemään.


Kun Aili luki viimeisimmäksi saapuneen postinsa, hän paiskasi läppärin kannen kiinni. Ken ilmoitti, että moottorikelkka oli hajonnut Levin mökillä. Eikö hän osannut tehdä mitään rikkomatta kaikkea?


Aili käveli takaisin olohuoneeseen ja kaatoi lisää verenpunaista juomaa lasiinsa. Hän ihaili värin hehkua katon kristallivalaisinta vasten ja hymähti.


Ovikello soi. Aili vilkaisi itseään peilistä, käveli eteiseen ja avasi oven. Rappusilla seisoi Ailin odottama vieras. He vaihtoivat muutaman sanan. Ulkona seisova henkilö hymyili. Kun Aili käänsi selkänsä, rappusilla seisseen henkilön ilme muuttui. Kävellessään edellä sisälle, Aili ajatteli, miten mahtavaa elämä olikaan.


Se oli hänen viimeinen ajatuksensa.

Paidan kolmanneksi alimman napin läpi oli liian ahdas. Hessu yritti repiä nappia aukon läpi, kun puhelin alkoi väristä hänen taskussaan. Soittaja oli Hessun esihenkilö rikosylikonstaapeli Ulla Karkolainen.


– Päivän suunnitelmiin tuli muutos. Eilen tuli ilmi henkirikos siellä Ruovedellä, missä asut. Tekniset tutkimukset on tehty paikan päällä. Uhrin aviomiestä on kuultu myös lyhyesti, mutta lisäkuulusteluja tarvitaan. Tulen hakemaan sinut noin puoli yhdeksän aikaan ja kerron sitten lisää.


Hessu vilkaisi kelloa. Hän oli juuri saanut lisäaikaa aamuun, josta oli ollut muodostumassa tuskaisen kiireinen. Hän oli herännyt vasta kolmannella torkuttamisella. Tarkoitus oli ollut ajaa Tampereen pääpoliisiasemalle, jonne oli vajaan tunnin ajomatka.


Hän pujotti napin ahtaan aukon läpi ja sulloi paidan helman housujensa sisään.


– Voi hassu pieni Välkky! Mitä oikein teet? Ei minulla ole nyt herkkuja sinulle, Hessu sanoi, kun talon oranssi kissa hyppäsi keittiön tiskipöydälle.


Välkky tiesi, että kanaherkut sijaitsivat keittiön kaapissa, tiskialtaan oikealla puolella.


– Hyvä on, saat yhden, sitten palaat takaisin kotiin.


Hessu nosti kissan varovasti ulko-ovensa taakse, josta Välkky kipaisi käytävää pitkin talon toiseen päähän. Talo oli kaksikerroksinen kartanomainen rakennus, jonka omistivat Paula ja Günter Koch. He olivat ostaneet rakennuksen vuosia aikaisemmin ja perustaneet siihen Gasthaus-tyylisen ravintolan sekä majoituspalvelun, Kekkosen kievarin. Nimi tuli kylän mukaan. Kekkonen sijaitsi Ruoveden eteläreunalla, lähellä Tampereen rajaa.


Talon alakerrassa oli pubi ja ravintola, yläkerrassa kaksi vuokrahuonetta sekä Kochien oma asunto. Hessu asui toisessa vuokra-asunnossa. Toinen oli parhaillaan tyhjänä. Lisäksi järven rannalla oli mökkejä, joita vuokrattiin kesäisin matkailijoille.


Kun Hessu näki keittiönikkunastaan auton valojen kääntyvän kievarin laajalle parkkipaikalle, hän pakkasi nopeasti eväsleivät ja pari koronamaskia reppuunsa. Päivästä ei tiennyt etukäteen, kuinka kiireinen se olisi tai miten pitkäksi se muodostuisi.


Pöydällä oli valmiina hänen virkamerkkinsä, jossa luki Tiina Heiskanen, nuorempi konstaapeli. Hessu kohensi ryhtiään.


Hän oli päässyt opiskelussaan siihen pisteeseen, että oli aloittanut työharjoittelun kesällä. Marraskuussa hän oli vihdoin päässyt odottamalleen jaksolle rikostutkinnan puolelle harjoiteltuaan ensin lupapalveluissa sekä kentällä. Liikenneja hälytystehtävät olivat olleet mielenkiintoisia, mutta passihakemusten käsittely oli ollut Hessun mielestä tylsää.


Työharjoittelun kolmas jakso oli alkanut Sisä-Suomen Rikosten torjunta ja -tutkintasektorin väkivaltaosastolla. Ensin se oli sisältänyt tutustumista taloon, perehtymistä työtapoihin ja osallistumista kuulusteluihin, ensin seuraajana ja myöhemmin itsekin kuulustelijana. Tänään hän pääsisi mukaan ensimmäiseen henkirikostutkintaan.


Hessu kävi varmuuden vuoksi vessassa ennen kuin kipaisi alakertaan ja juoksi Ullan autolle.


Ullan älykkäät pähkinänruskeat silmät tuikkivat hyväntuulisina, kun Hessu nousi autoon.


– Miten joulusi sujui? Ulla kysyi.


– Ihan hyvin, kiitos, vietin aikaa Kochien kanssa ja viikonloppuna olin Maxin luona Tampereella, mutta kerro jo, mikä meitä odottaa tänään!


– Hyvä, että olet innokas, muista kuitenkin, että olemme menossa tapaamaan kuolleen ihmisen läheisiä, Ulla sanoi.


– Joo, toki, Hessu sanoi ja asetteli turvavyötä kiinni.


– Tunnetko Mäkilohkareita tai MoonNuts-tehtaan henkilökuntaa? Ulla kysyi.


– En ole varma. Onkohan siellä töissä Mari, olisiko sukunimeltään Kuusinen tai jotain sinnepäin? Hänet olen tavannut kirkonkylän Pikkubaarissa joskus ja muistelen, että hän olisi siellä töissä.


– Kyllä. Mari Kuusinen, Joni Holopainen…


– Joni? Oikeastiko? Jos hän on sama Joni Holopainen, niin olin aikoinaan samassa työpaikassa hänen kanssaan, mutta siitä on jo vuosia aikaa. En ole nähnyt häntä sen jälkeen, kun se yritys meni konkurssiin ja me hajaannuimme sieltä eri suuntiin.


– Lisäksi on Terho Pääskyinen ja tehtaanjohtajana toimiva Ken Pitkänen, joka on Aili Mäkilohkareen poika. Saimme eilen illalla tiedon, että Aili Mäkilohkare on kuollut. Hänen aviomiehensä Kalevi Mäkilohkare oli mennyt käymään mökillä ja löytänyt vaimonsa kuolleena eteisestä. Naista oli isketty päähän takaapäin.


Samalla kun Ulla ajoi Kekkoselta pieniä mutkaisia teitä pitkin kohti Ruoveden kirkonkylää, hän kertoi Hessulle, että Mäkilohkare oli kuollut arviolta myöhäisen lauantai-illan ja varhaisen sunnuntaiaamun välillä. Tarkempaa aikaa ei osattu sanoa, sillä ulko-ovi oli ollut auki ja ruumis ehtinyt jäätyä osittain.


– Ailin kulkemisista viikonlopun aikana ei tiedetä. Myöskään mökillä viikonloppuna käyneistä henkilöistä meillä ei ole tietoa. Perjantaina eli jouluaattona mökillä oli käynyt siivooja. Hänet saimme kiinni jo tänä aamuna ja hän kertoi, että hän oli ollut mökillä aamupäivällä noin kello yhdeksän ja yhdentoista välillä eikä siellä ollut silloin ollut ketään. Olemme jututtaneet Kalevia vasta pikaisesti ja hän kertoi meille, että Aililla oli tapana poistua siksi aikaa, kun siivooja kävi.


Ulla kertoi, ettei tapahtumapaikalta ollut löytynyt lyömäasetta eikä mitään selkeitä jälkiä teon tekijästä.


– Ainoa poikkeuksellinen asia oli yksi valokuva, joka oli keskellä olohuoneen lattiaa. Minulla on kopio siitä tuossa lokerossa, voit katsoa, Ulla sanoi.


Hessu tarttui valokuvaan. Siinä näkyi iso huone. Kuva oli otettu jonkinlaisesta juhlatilaisuudesta tai illan istujaisista, ehkä pikkujouluista, koska iso pöytä oli koristeltu joulunauhalla. Kuvassa olevan tonttuhattuisen naisen Ulla kertoi olevan Aili Mäkilohkare.


– Täällä on myös Joni. Hän on sama henkilö, kenet joskus tunsin. Keitä nämä muut ovat?


– Se toivottavasti selviää tänään, kun ajamme tehtaalle. Tämä kuva vaikuttaisi liittyvän tapaukseen jotenkin. Miksi muuten siistissä huvilassa olisi yksi kuva keskellä lattiaa? Ehkä se tippui Ailin surmaajalta.

Tehtaan raskas metallinen portti nielaisi sisäänsä päivittäin useita kuorma-autoja ja pullautti ne hetken päästä ulos lastistaan tyhjentyneinä tai kuormalavoilla täytettyinä. Tänä aamuna MoonNuts-tehtaan pihamaan puhtaan valkoisen pinnan rikkoivat ensimmäisinä tehtaanjohtajan Ken Pitkäsen auton renkaanjäljet.


Ken oli työmaalla ensimmäisenä, sillä hän ei ollut kes-tänyt olla kotona. Yleensä hän nukkui pitkään, mutta nyt hänen hermonsa olivat kireällä eikä hän ollut saanut nukuttua. Hän oli viikko viikolta tullut enemmän ja enemmän vakuuttuneeksi siitä, että asiat eivät voi jatkua samoin kuin ne olivat aina olleet.


Ensimmäinen askel oli ollut uskaltaa tutustua enemmän mieheen, jota hän ihaili ja johon hän oli rakastunut. Mie-hen tapaaminen oli avannut hänelle uskomattoman uuden maailman, joka voisi olla mahdollinen. Sitä se olisi kuitenkin vain, jos moni asia muuttuisi. Hän oli nyt ottanut askeleita oikeaan suuntaan ja hän jatkaisi kohti päämääräänsä.


Viimeinen niitti kaiken sietämiseen oli se, kun hän oli ilmoittanut äidilleen Aili Mäkilohkareelle, että moottorikelkka oli hajonnut. Sen moottori oli pitänyt kummallista ääntä, ja sen jälkeen sammunut eikä lähtenyt enää käyntiin. Ken oli viettänyt viikon äitinsä omistamalla mökillä Levillä, ajellut siellä moottorikelkalla ja istunut iltaisin baareissa. Äidin vastaus oli ollut, että etkö osaa edes ajaa moottorikelkalla ilman, että rikot sen.


Tyly tiuskaisu ei ollut läheskään äidin pahimmasta päästä, mutta joskus viimeiseksi pisaraksi riitti pienikin tippa, kun kuormaa oli ennestään riittävästi.


Terho Pääskyinen vilkaisi otsalampullaan pimeälle pellolle ja näki siellä valoon jämähtäneen rusakon.


– Pelottaako? Terho kuiskasi eläimelle ja jatkoi juoksemista.


Hän kulki usein työpaikalleen MoonNutsiin kävellen. Matkaa ei ollut suoraan kuin kilometrin verran. Tänä aamuna Terho koki tarvitsevansa juoksulenkin ennen töihin menoa, joten hän kiri askeleensa kotioveltaan Mato-ojan suuntaan.


Terho yritti olla ajattelematta kulunutta viikonloppua, perheensä joulunviettoa sekä tulevaisuuttaan. Hän veti pitkiä henkäyksiä purevaa pakkasilmaa, mikä askel askeleelta lievensi hänen ahdistustaan. Saavuttuaan Runebergin lähteelle hän tunsi olonsa paremmaksi. Pieni koristeellinen silta puron yli oli kaunis lumiverhoilussaan. Sillan, polun ja puiden lumi oli koskematonta ja puhtaan valkoista, herkkää sekä viatonta. Hän hiljensi tahtomattaan vauh-tinsa kävelyyn.


Lähteen jälkeen hän juoksi Laivarannan kautta takaisin yläkylälle. Pakkanen ei haitannut häntä, sillä hän koki, että mitä ankarampi pakkanen, sitä selkeämmin hänen järkensä juoksi. Kuumuus heikensi ajattelukykyä samoin kuin paikallaanolo, joka teki hänen olonsa tahmeaksi ja kykenemättömäksi, aiheutti suorastaan fyysisiä kipuja. Ne sai pois vasta, kun lähti hiihtämään tai juoksemaan.


Kun hän kaarsi viimeiselle suoralle, josta näkyi jo tehtaan muuri, hän hiljensi uudelleen kävelyvauhtiin. Hän huomasi Marin kävelevän hänen edellään tehtaalle päin rivakoita askelia. Hän otti muutaman juoksuaskeleen ja tavoitti naisen.


Mari mutisi vastauksensa Terhon tervehdykseen kaulaan käärityn ison puuvillaisen ja koristeellisen huivin uumenista.


Terho mietti pitäisikö hänen ottaa puheeksi asia, josta Mari oli avautunut pikkujoulussa. Se oli iso asia. Terho päätti kuitenkin olla hiljaa. Jokaisella oli omat murheensa, joita korona-aika vielä lisäsi. Jos Mari haluaisi keskustella, hän varmaan ottaisi asian itse puheeksi.


Terho ja Mari astelivat perätysten piha-alueelle läpi muuriin rakennetusta, kävelijöille tarkoitetusta portista. Metallinen portti hohkasi kylmää. Marin käsinkudotut kirjavan väriset lapaset tarttuivat hetkeksi kiinni metalliin. Kahvaan jäi yksittäisiä pieniä oranssin- ja violetin värisiä villalangansäikeitä, kun Mari irrotti siitä otteensa.


Jätettyään ulkovaatteensa naulakkoon Terho suuntasi kulkunsa suoraan keittiöön Mari perässään. Siellä he aloittivat päivän työt, Mukapähkinöiden valmistamisen.


Joni ajoi kuorma-autolla suoraan tehtaan taakse lastaussillan luokse. Ennen autosta poistumistaan hän tunki suuhunsa loput kolmioleivästä, jonka oli ostanut kaupasta. Lopuksi hän nielaisi hörpyn energiajuomasta ja röyhtäisi. Tyhjä tölkki kieri apukuskin lattialle sekalaisen paperitavaran ja muutaman muun tölkin joukkoon.


Varastossa Joni otti pumppukärryt ja siirsi niillä valmiiksi pakattuja lavoja auton kyytiin. Koska kaikki lavat eivät olleet valmiiksi tehtyjä, hän alkoi seuraavaksi pakata laatikoita tyhjille lavoille.


Hän muisti, että oli luvannut mennä tänään tapaamaan Muroleen vapaapalokunnan jäseniä illalla. Joni halusi lähteä VPK:n toimintaan mukaan, olihan hän valinnut vuokra-asuntonsakin sen takia Muroleesta.


Välillä Jonin ajatukset eksyivät myös Mariin. Hän oli häkeltynyt kauniista vaaleasta nuoresta naisesta, joka vaikutti kovin hiljaiselta ja mietteliäältä. Harmi, ettei hän ollut saanut pikkujouluissa tilaisuutta tutustua naiseen paremmin.


Seuraavaksi Joni mietti olisikohan Muroleessa jotakin isompaa roskista. Hänen pitäisi siivota kotoaan kaikki muutosta syntyneet pakkauslaatikot ja muut roskat, pakata ne autoon mukaan ja viedä jätepisteelle. Tällä hetkellä koti näytti siltä, kuin siellä olisi räjähtänyt jotain: kaikkialla lojui laatikoita ja roskapusseja.


Vai pitäisikö ne viedä töihin mennessä kirkonkylälle? Hän selvittäisi tänään ennen vapaapalokunnan tapaamista, minkälaisia jätepisteitä Muroleessa tai työmatkan varrella oli.


Ken ilmestyi ovelle ja keskeytti Jonin ajatukset.


– Kaikki koolle aulaan, heti, Ken sanoi.

Ulla ja Hessu jäivät hetkeksi istumaan autoon tehtaan pienelle parkkipaikalle. Ulla sanoi, että hän hoitaisi kuulustelut päälinjoiltaan, mutta Hessu voisi myös kysyä väliin jotain. Hessu nyökkäsi ja ihaili jäähippujen tanssia katuvalotolpan valokiilassa. Hän mietti, että ne elivät lyhyen elämänsä parrasvaloissa tähtipölynä ennen kuin laskeutuivat maahan ja muuttuivat valkoiseksi massaksi saman-kaltaistensa joukossa.


Pakkanen oli kireää ja tarttui kiinni pienillä koukuil-laan paljaisiin poskiin, kun Hessu seurasi Ullaa jalkojen lumeen tallaamaa polkua pitkin portille. Heidän edessään näkyi valtavan kokoinen harmaa muuriaita häviten reu-noiltaan joulukuun aamun synkkään pimeyteen.


Jostain kuului rääkäisy. Hessu vilkaisi taakseen. Hän näki katulamppujen valossa, kuinka Urheilutalon suun-nasta lähestyi sääriin asti ulottuvaan toppatakkiin pu-keutunut hoikka äiti. Hän veti kirkkaankeltaista pulkkaa, jonka kyydissä oleva arviolta kolmevuotias lapsi rääkäisi uudestaan pulkan keinahdellessa lumipaakkujen päällä. Sitten muksu otti pieniin tumppujen peittämiin käsiinsä lunta ja heitteli sitä ympäriinsä haeskellen laulun sanoja: tip tap tip tap… poosaita äitin oomme, oomme kaikki, oooommmmeeeeeee…. ääni hävisi pimeyteen.


Kun he saapuivat sisäpihalle, Hessu haistoi tehtaan keitti-östä ulos asti leijailevan makeanpistävän tuoksun. Se muis-tutti paahdettujen pähkinöiden tuoksua, mutta siinä oli raskas metallinen häivähdys.


Tehdas oli sympaattisen näköinen 1900-luvun alussa tehty rakennus. Sen saumapeltikatolla oli lumipeite. Harmaanvihreitä lautaseiniä laikuttivat suuret ikkunat valkoisine karmeineen ja ristikoineen. Lähempänä rakennusta Hessu ja Ulla kuulivat sen syövereistä terävän piippauksen, joka ilmoitti jonkin keittiön monista koneista olevan valmis ja tuotteen sen sisällä olevan sekoitettu, jäähdytetty tai paistettu.


– Kaikki ovat paikalla, Ken sanoi, kun Ulla ja Hessu tulivat ovesta sisään.


Kenin isokokoinen hahmo seisoi hieman lysähtäneenä keskellä aulaa ja hän katseli kulmakarvojensa alta tulijoita pistävästi.


Eteisestä avautuvaan aulaan olivat kokoontuneet Kenin lisäksi tehtaan vakituiset työntekijät Mari ja Terho sekä vasta työnsä aloittanut ja koeajalla oleva Joni, jonka pyöreillä kasvoilla oli hieman ilkikurinen, mutta valpas ilme.


– Työnantajanne Aili Mäkilohkare on löydetty eilen illalla kuolleena mökiltään Muroleesta. Kyseessä on henkirikos. Tiettyjen asiaan liittyvien syiden vuoksi kuulustelemme tehtaan työntekijöitä.


Ulla sopi Kenin kanssa, että he voisivat käyttää kuulusteluihin Kenin huonetta. He aloittaisivat Kenistä, seuraavana olisi vuorossa Joni.


Aulaan kokoontuneet ihmiset katselivat toisiaan kuin yrittääkseen lukea toistensa kasvoilta vastauksia siihen, mitä oikein oli tapahtunut. Terhon kalpeiden kasvojen kulmakarvat kuroutuivat yhteen silmien yllä ja ilme oli ahdistunut. Marin silmät pyöristyivät isommiksi ja hänen suunsa aukesi. Joni pälyili huoneessa olijoita kuin etsien syyllistä, jonka kimppuun voisi käydä.


Ulla, Hessu ja Ken siirtyivät Kenin huoneeseen. Joni sanoi keittävänsä kahvia ja hävisi keittiöön. Hessu istui leveän toimistopöydän päähän. Hän otti taskustaan hiuslenkin ja sitoi vaaleat puolipitkät hiuksensa taakse poninhännälle. Ulla istui Kenin pöydän taakse ja viittasi Keniä nostamaan itselleen tuolin pöytää vastapäätä.

Ken istui tuoliin, jossa hän valui löysään asentoon. Hänellä oli tummanruskea, lyhyt tukka. Sen otsalta ylös kammattu pieni laine valahti hänen kasvoilleen. Oikeassa kädessä vilahti kultainen rannekello, kun hän poisti roskan housun lahkeestaan.


– Otan osaa äitisi kuoleman vuoksi. Meidän on selvitettävä henkirikosta, joten joudumme kysymään myös sinulta joitakin asioita ja viikonlopun aikatauluja, Ulla sanoi.


Kirjattuaan ylös Kenin henkilötiedot Ulla kysyi, missä Ken oli ollut lauantaina ja sunnuntaina.


– Olin viikon Levillä kavereiden kanssa. Palasin sieltä kotiin eilen illalla, joskus kahdeksan aikoihin.


– Milloin näit äitiäsi viimeksi?


– Joskus reilu viikko sitten.


– Ajoit siis suoraan kotiin eilen. Oliko siellä ketään odottamassa? Perhettä, puolisoa tai lapsia?


Ken vaihtoi asentoa ja vilkaisi Hessua.


– Ei.


– Kerrotko, mikä on roolisi yrityksessä ja mitä äitisi teki? Ulla kysyi.


– Minä johdan tehdasta, kaikkia käytännön asioita, laskuja, henkilöstöä ja sitä, että homma pelaa. Aili omisti yrityksen. Hän myi, markkinoi ja hankki raaka-aineet.


Ulla ojensi Kenille kuvan, jota oli matkalla näyttänyt Hessulle.


– Mistä tilaisuudesta tämä on otettu? Keitä nämä henkilöt ovat?


– Tehtaan pikkujouluista. Ne pidettiin perjantaina 17. joulukuuta. Siellä oli tehtaan työntekijät ja nämä kolme, jotka ovat äidin jotain bisneskumppaneita.


– Onko sinulla heidän yhteystietojaan?


– Kyllä ne varmasti löytyvät jostain.


– Keitä muita pikkujouluissa oli?


– Kalevi oli myös.


– Miten juhlat sujuivat?


Kenin kädet etsivät jälleen paikkaansa housujen taskuista.


– Miten se nyt tähän liittyy? Ei niissä mitään ihmeellistä ollut. Niin, silloinhan minä näin äitiä viimeksi, sillä lähdin heti seuraavana aamuna Leville.


– Moneltako kukin saapui ja lähti? Tapahtuiko illan aikana mitään erikoista? Ulla kysyi.


– No, kun minä tulin paikalle, siellä oli jo Joni. Sitten taisi tulla Mari, Terho ja ne ulkomaalaisvieraat.


Ken arveli ulkomaalaisten lähteneen ensin, sitten Jonin ja lopuksi Terhon, jota hän oli pyytänyt jäämään vielä drinkille.


– Join pari lasillista näiden ulkomaalaisten kanssa, kunnes äitini tuli siihen, minkä jälkeen lähdin kotiin.


– Onko sinulla tietoa, kantoiko joku kaunaa Aili Mäkilohkaretta kohtaan?


– En osaa sanoa.


Joni tuntui täyttävän koko huoneen saapuessaan. Hänen pyöreillä kasvoillaan oli ilkikurinen sävy. Jonin silmistä näki, että hän olisi mielellään kysynyt jotain Hessulta. Hän pysyi kuitenkin vaiti ja vain nyökkäsi Hessulle.


– Olen Joni Holopainen, mies sanoi istuttuaan alas.


Puinen tuoli näytti liian pieneltä lihaksikkaalle miehelle.


– Aloitin työt tiistaina 13. joulukuuta eli olen ollut vasta reilun pari viikkoa töissä täällä. Ajan tilauksia kauppoihin ja työskentelen varastolla, Joni vastasi Ullan kysymykseen ja heilautti vaaleita etuhiuksia silmiltään.


– Miksi tulit tänne töihin? Tunsitko ennestään Mäkilohkareet?


Joni vilkaisi Hessua ennen kuin vastasi.


– En. Näin työpaikan TE-toimiston sivulla.


– Mitä teit työksesi ennen kuin tulit tänne?


– Olin viimeisimmäksi Rovaniemellä joulupukkina.


Ulla vilkaisi Jonia terävästi, mutta ei sanonut mitään. Jonin ilme tuntui nauravan, vaikka hän vastaili totisella äänellä.


– Et siis tuntenut Mäkilohkareita ennestään, Ulla tarkensi.


– En.


– Me kysymme kaikilta samaa. Kerro sinäkin, mitä teit viikonloppuna lauantaipäivästä sunnuntai-iltaan.


– Lauantaina vein joululahjoja pojalleni Tampereelle. Illalla olin yksin kotona. Sunnuntaina kävelin Haukanhiedalta Helvetinkolulle ja takaisin Haukanhiedalle.


– Missä asut?


– Muroleessa rivitalossa, siinä uudemmassa.


– Voiko kukaan todistaa sinun olleen kotona viikonloppuna?


– Jouluna? Joni totesi hieman ivallisesti ja jatkoi:


– Eipä paljon näkynyt liikettä rivitalon pihassa! Eivätköhän kaikki olleet viettämässä joulujaan jossakin. En nähnyt ketään. Olin vaan kotona. Ja ihan yksin. Tyhjensin yhden Leijonapullon ja pari olutta aattoiltana ja katselin jotain sarjoja. Minkä takia meiltä kysellään?


– Milloin näit viimeksi Aili Mäkilohkareen?


– Töissä perjantaina vilaukselta, kun se kävi siellä. Oli vissiin kaatunut johonkin maali- ja hajutynnyriin!


Samalla Joni nousi nopeasti ylös.


– Siellä olis nyt kahvia. Otatteko? Maidolla, sokerilla vai ilman?


– Äläpäs hosu.


Ulla pyysi Jonia kertomaan lauantain ja sunnuntain aikatauluja tarkemmin, moneltako hän oli lähtenyt Haukanhiedalle, palannut sieltä ja kävikö hän sen jälkeen tai ennen sitä, mahdollisesti aamuyöstä, jossakin.


– Voiko kukaan todistaa, että kävelit siellä kansallispuis-tossa?


– Olin lauantaina kotona ehkä viiden aikaan enkä poistunut mihinkään ennen kuin joskus yhdentoista aikaan päivällä sunnuntaina, kun lähdin sinne Helvetinjärvelle. En tavannut reitillä ketään, mutta kello on laskenut noin 22 000 askelta sille päivälle ja näkyy siinä korkeuserotkin, että olen ravannut rappusia.


– Missä kunnossa polut olivat? Hessu kysyi.


– Ihan okei, jotkut portaat olivat niin jäässä, että niitä pitkin ei kannattanut yrittää vaan piti kiertää maaston puolelta.


Joni sai nähtäväkseen saman valokuvan ja häntä pyydettiin kertomaan pikkujouluista.


– Juotiin, ettei tartteis kuunnella sitä äm… siis ryypättiin ja oltiin esittelyssä niille vieraille.


– Esittelyssä? Mitä tarkoitat?


– Tuli sellainen tunne kuin Aili olisi tarvinnut meidät sinne siksi, että saisi jotenkin pönkittää firmaansa. Tai itseään.


– Kerrotko tarkemmin illan kulusta.


– Menin sinne noin viiden aikaan, kun ne alkoivat. Silloin paikalla ei vielä ollut muita kuin Aili ja Kalevi. Olin siis ensimmäinen, mutta pian sinne tuli muutkin. Juttelin alkuun Kalevin kanssa. Hän kertoi käyneensä usein Monacossa.


Joni kohautti olkiaan ja nousi äkkiä ylös. Ulla viittasi kädellään hänet istumaan uudelleen.


– Me vain ryypättiin ja seurusteltiin. Tylsät bileet. Terho ja Mari ainakin keskustelivat keskenään. Sellaista se oli, kunnes Aili piti jonkinlaisen puheen terassilla.


– Mistä hän puhui?


– Leuhki saavutuksillaan! Kertoi mielettömistä voitoista, joita kilisee kassaan roppakaupalla. Mukapähkinöihin hurahtaneet suomalaiset ostavat herkkuja kuulema sitä tahtia, ettei raaka-aineita tahdo saada riittävän nopeasti tehtaalle. Ne Ailin ulkomaalaiset vieraat taputtivat tälle puheelle, mistä Aili innostui lisää ja kehui vielä enemmän itseään.


– Tapahtuiko illan aikana mitään erikoista?


– En huomannut mitään erikoista. Sen puheen jälkeen kaikki palasivat takaisin sisälle ja me vain dokailtiin siinä.


Ulla pyysi Jonia tuomaan kahvinsa ja pyytämään sisään seuraavan työntekijän. Lähtiessään Joni vilkaisi Hessun suuntaan ja vinkkasi silmää.

Kun Ken oli viety kuulusteltavaksi ja Joni oli mennyt keittämään kahvia, Mari veti Terhoa kädestä varastoon.


– Tule, meidän on pakko jutella!


– Nytkö? Meitä haetaan kohta.


– Nyt! Kuuntele!


Mari vaati Terhoa tulemaan perässään varaston takana olevaan pieneen työkaluvarastoon ja painoi oven kiinni heidän perässään.


– Lupaa minulle, ettet sano heille sanaakaan siitä, mitä puhuin sinulle pikkujouluissa, Mari anoi Terholta pitäen kiinni Terhon valkoisesta työtakista.


– No ei kai…


– Lupaa, lupaa, please!


– Ota rauhallisesti, ei sinua…


– Kyllä, he syyttävät minua, jos saavat tietää! He eivät saa tietää! Ymmärrätkö?


– En puhu mitään, mutta kyllä he saavat selville asioita. Ehkä olisi parempi, jos itse kertoisit heille siitä.


– Ei ikinä! Unohdetaan se, ole kiltti, pyydän!


– Hyvä on, Terho myöntyi.


Mari nojasi Terhoon ja rutisti häntä. Terho yritti irrottautua, mutta Mari alkoi äkkiä itkeä, eikä Terho voinut työntää häntä pois.


– Uskothan sinä, ettei minulla ole mitään tekemistä Ailin kuoleman kanssa, Mari nyyhkytti.


Terhon takin rinnukseen ilmestyi mustia pisaroita, kun ripsiväri tarttui siihen.


– Kyllä, kyllä, Terho sanoi ja huokasi.


Joni toi kahvit poliiseille ja lähti huutelemaan Maria saapumaan seuraavaksi kuulusteluun. Joni ei löytänyt Maria mistään.


– Maria ja Terhoa ei löydy mistään, Joni huusi Kenin huoneen ovella.


Hessu nousi ylös ja lähti kävelemään kohti ovea, kun Joni huusi uudestaan.


– Täältähän ne kyyhkyläiset tulevat.


Jonin ilme oli muuttunut. Kasvoja kiersivät kauttaaltaan pienet kiristyneet lihakset ja silmistä säteili mustuus.

Mari käveli sisään Kenin huoneeseen arasti ja silmät punareunaisina. Hänen hiuksensa olivat nutturalla valkoisen myssyn alla. Hänen mukanaan huoneeseen kulkeutui mieto itämaisen suitsukkeen kaltainen tuoksu.


– Mun nimi on Mari Sofia Kuusinen. Sanotaan Maikuksi, tai ainakin jotkut sanoo. Olen 24-vuotias ja ollut täällä töissä alusta asti eli kohta vuoden.


– Mitä tuo äskeinen oli? Missä olitte Terhon kanssa? Ulla kysyi.


– Tuntui niin kamalalta kuulla, että Aili on tapettu, että mä halusin itkeä jonkun turvallisen ihmisen seurassa.


– Oliko Aili sinulle läheinen?


Mari kertoi, ettei Aili ollut millään lailla läheinen, vain hänen työnantajansa, mutta että hän reagoi aina herkästi kuolemantapauksiin.


– Kerrotko, mitä työnkuvaasi kuuluu? Ulla kysyi.


– Valmistan keittiössä Mukapähkinöitä.


– Mitä ne ovat?


– Ne tehdään proteiinijauheesta, mausteista ynnä muista aineksista. Ne ikään kuin vastaavat pähkinöitä, mutta ovat paljon halvempia. Niitä voi syödä esimerkiksi sipsien sijaan elokuvaa katsellessa tai välipalana tai sillai.


– Me kyselemme kaikilta, mitä kukin teki viikonloppuna. Kerrotko, missä sinä olit lauantaipäivästä sunnuntai-iltaan ja milloin näit viimeksi Aili Mäkilohkareen?


– Menin lauantaina Tampereelle ja yövyin pienessä hostellissa keskustassa. Kävin joissakin baareissa. Sunnuntaina mä tulin kotiin ja olin vaan kotona loppupäivän. Mun tekee aina mieli siivota kauheesti, kun mä olen ollut viihteellä, joten mä vaan kuurasin kaikkia paikkoja.


– Yövyitkö yksin vai jonkun kaverin kanssa? Milloin palasit takaisin kotiin?


– Olin yksin, kun näin kavereita baareissa. Lähdin kotiin vasta, kun oli pakko, eli puolen päivän aikaan.


Mari kertoi nähneensä Ailin viimeksi torstaina töissä. Työnantajana Marilla ei ollut mitään pahaa sanottavaa Ailista.


– Sinä olit myös pikkujouluissa? Miten ne sujuivat?


– Mitkä pikkujoulut? En ole ollut…


– Etkö ollut Aili Mäkilohkareen järjestämissä pikkujouluissa 17. joulukuuta?


– Ai, joo! Olin! Niin mitä niistä?


– Kerrotko omin sanoin, miten pikkujoulut sinusta menivät?


– Äh, no. Ei siellä ollut mitään erikoista. Kalevi meni nukkumaan ennen kuin Aili puhui meille jotain. Siellä oli viinipönttöjä ja boolia ja jotain pasteijoita. Siellä oli kolme miestä, joita en tuntenut ennestään.

